
Pielikumā:
lēmuma projekts “Grozījumi Sabiedrisko pakalpojumu regulēšanas komisijas 2022. gada 4. augusta lēmumā Nr. 1/8 “Ierobežotas radiofrekvenču joslas lietošanas tiesību noteikumi””. 


Konsultāciju dokumenta kopsavilkums
Konsultāciju dokumenta mērķis ir informēt sabiedrību un uzzināt ieinteresēto personu viedokli par Sabiedrisko pakalpojumu regulēšanas komisijas (turpmāk – Regulators) izstrādāto lēmuma projektu “Grozījumi Sabiedrisko pakalpojumu regulēšanas komisijas 2022. gada 4. augusta lēmumā Nr. 1/8 “Ierobežotas radiofrekvenču joslas lietošanas tiesību noteikumi”” (turpmāk – Grozījumu projekts).
Saskaņā ar Elektronisko sakaru likuma 45. panta otro daļu Regulators elektronisko sakaru komersantam piešķir radiofrekvenču spektra lietošanas tiesības uz ierobežoto radiofrekvenču joslu[footnoteRef:2], anulē tās, kā arī pagarina tiesību termiņu vai atļauj tās nodot vai iznomāt citam elektronisko sakaru komersantam vai kopīgi izmantot.
Minētajā normā arī ietverts deleģējums Regulatoram noteikt noteikumus, saskaņā ar kuriem ierobežotas radiofrekvenču joslas lietošanas tiesības anulē, kopīgi izmanto, nodod un iznomā un pagarina minēto tiesību termiņu. 
Regulators 2022. gada 4. augustā pieņēma lēmumu Nr. 1/8 ”Ierobežotas radiofrekvenču joslas lietošanas tiesību noteikumi” (turpmāk – Frekvenču noteikumi), kuros ir noteikta kārtība ierobežotas radiofrekvenču joslas lietošanas tiesību termiņa pagarināšanai.
Grozījumu projekts ir sagatavots, lai precizētu un papildinātu Frekvenču noteikumos šobrīd noteikto par to, uz kādu laiku Regulators ir tiesīgs pagarināt ierobežotas radiofrekvenču joslas lietošanas tiesību termiņu elektronisko sakaru komersantiem, kā arī labotu tehnisku kļūdu Frekvenču noteikumu numerācijā.[footnoteRef:3]
Plānots, ka Grozījumu projekts stāsies spēkā līdz 2026. gada 1. oktobrim.
Priekšlikumus un komentārus par Grozījumu projektu Regulators lūdz iesniegt rakstveidā, nosūtot tos uz oficiālo elektronisko adresi (e-adresi) vai elektroniskā pasta adresi sprk@sprk.gov.lv, līdz 2026. gada 20. augustam.
Regulatora sagatavotais Grozījumu projekts ir pievienots šā dokumenta pielikumā.

Normatīvā akta projekta izstrādes nepieciešamība

Frekvenču noteikumu 16. punkts noteic, ka Regulators ierobežotas radiofrekvenču joslas lietošanas tiesību termiņu pagarina uz laiku, kas nav ilgāks par 10 gadiem. Minētā norma ir imperatīva un nepiešķir Regulatoram rīcības brīvību lemt par ierobežotas radiofrekvenču joslas lietošanas tiesību termiņu pagarināšanu uz laiku, kas pārsniedz 10 gadus, pat gadījumos, ja tas būtu objektīvi pamatots un nepieciešams, lai veicinātu ierobežotas radiofrekvenču joslas efektīvu izmantošanu.
Arī Eiropas Parlamenta un Padomes 2020. gada 11. decembra Direktīvas (ES) 2018/1972 par Eiropas Elektronisko sakaru kodeksa izveidi (turpmāk – Kodekss) 49. pantā noteikts, ka dalībvalstis nodrošina, ka ierobežotas radiofrekvenču joslas lietošanas tiesības ir derīgas vismaz 15 gadus un vajadzības gadījumā ietver piemērotu to pagarinājumu. Tādējādi Kodekss nenoteic un neierobežo dalībvalstīs noteikto maksimālo termiņu, uz kādu elektronisko sakaru komersants ir tiesīgs iegūt ierobežotas radiofrekvenču joslas lietošanas tiesības, atstājot šo jautājumu dalībvalstu ziņā, ar nosacījumu, ka termiņš ir pietiekams, lai sabalansētu inovāciju un produktīvu ieguldījumu intereses, dodot pietiekamu laiku ieguldījumu amortizācijai.
Regulators, ņemot vērā ilgstošo pieredzi ierobežotas radiofrekvenču joslas lietošanas tiesību termiņa pagarināšanas procesos un izstrādājot “Ziņojumu par piešķirto ierobežotu radiofrekvenču joslu lietošanas tiesību pārkārtošanu 3600 MHz joslā”, ir konstatējis, ka praksē rodas situācijas, ka ierobežotas radiofrekvenču joslu lietošanas tiesību termiņš ir jāpielīdzina jeb jāvienādo ar citiem attiecīgajā radiofrekvenču joslā iepriekš piešķirtajiem lietošanas tiesību termiņiem. Tādējādi Regulatoram būtu jālemj par ierobežotas radiofrekvenču joslas lietošanas tiesību termiņu pagarināšu uz laiku, kas pārsniedz 10 gadus.
Iespēja Regulatoram lemt par ierobežotas radiofrekvenču joslas lietošanas tiesību termiņu vienādošanu ierobežotā radiofrekvenču joslā ir nepieciešama, lai:
nodrošinātu vienotus un nediskriminējošus ierobežotas radiofrekvenču lietošanas tiesību nosacījumus visiem attiecīgās radiofrekvenču joslas lietotājiem;
radītu priekšnoteikumus efektīvākai radiofrekvenču spektra pārvaldībai un, ja nepieciešams, atvieglotu radiofrekvenču spektra pārkārtošanu jaunu tehnoloģiju ieviešanai un efektīvākai spektra izmantošanai;
optimizētu ierobežotas radiofrekvenču lietošanas tiesību pagarināšanas procesu, ļaujot to organizēt vienlaikus un tādējādi samazinot administratīvo slogu gan Regulatoram, gan elektronisko sakaru komersantiem;
nodrošinātu, ka elektronisko sakaru komersantiem, kuriem piešķirtas attiecīgās ierobežotās radiofrekvenču joslas lietošanas tiesības, ir salīdzināmi konkurences apstākļi attiecībā uz elektronisko sakaru pakalpojumu sniegšanu un galalietotāju piesaisti.

Ņemot vērā minēto, Regulators ir izstrādājis Grozījumu projektu, papildinot Frekvenču noteikumu 16. punktu ar jaunu teikumu, kurā noteikts: ja nepieciešams vienādot ierobežotas radiofrekvenču joslas lietošanas tiesību termiņus, Regulators var pagarināt šo tiesību termiņu ilgāk par 10 gadiem.
Grozījumu projektā ir veikts arī tehnisks labojums punktu numerācijā, lai novērstu 16. punkta atkārtošanos. Tādējādi V nodaļa “Noslēguma jautājumi” tiek izteikta jaunā redakcijā, mainot tikai numerāciju, bet nemainot normu saturu pēc būtības.
Projekta izstrādē iesaistītās institūcijas
Grozījumu projekta izstrādē netika iesaistītas citas institūcijas.
Sabiedrības mērķgrupas, kuras tiesiskais regulējums ietekmē vai varētu ietekmēt
Grozījumu projektā ietvertais regulējums ietekmēs elektronisko sakaru komersantus, kuriem ir piešķirtas ierobežotas radiofrekvenču joslas lietošanas tiesības un kuri vēlas pagarināt šo lietošanas tiesību termiņu.
Izvērtējums par ietekmi uz sabiedrības mērķgrupām, kuras tiesiskais regulējums ietekmē vai varētu ietekmēt 
Grozījumu projektā ietvertais regulējums ietekmēs elektronisko sakaru komersantus, kuriem piešķirtas ierobežotas radiofrekvenču joslas lietošanas tiesības konkrētajā ierobežotajā radiofrekvenču joslā ar dažādiem lietošanas tiesību termiņiem. Ja šie lietošanas tiesību termiņi tiks vienādoti, tad Regulators apvienos visus iepriekš pieņemtos lēmumus par lietošanas tiesībām konkrētajā radiofrekvenču joslā vienā lēmumā. Līdz ar to tiks samazināts administratīvais slogs, jo elektronisko sakaru komersantiem nebūs jāiesniedz vairāki atsevišķi pieprasījumi par ierobežotas radiofrekvenču joslas lietošanas tiesību pagarināšanu. Izrietoši no minētā arī nebūs jāpiedalās vairākās atsevišķās trīs mēnešus ilgās publiskajās konsultācijās[footnoteRef:4], sniedzot atsevišķas atbildes gan par konsultāciju dokumentu, gan Regulatora informācijas pieprasījumiem. Ja lietošanas tiesību termiņi būs vienādoti, tad, lai pagarinātu lietošanas tiesības vienā ierobežotā radiofrekvenču joslā, elektronisko sakaru komersanti varēs iesniegt vienu pieprasījumu par lietošanas tiesību pagarināšanu.
	Priekšsēdētāja


	A. Ozola


* DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU.


Pielikums konsultāciju dokumentam 
par grozījumiem ierobežotas radiofrekvenču joslas
 lietošanas tiesību noteikumos


Grozījumi Sabiedrisko pakalpojumu regulēšanas komisijas 2022. gada 4. augusta lēmumā Nr. 1/8 “Ierobežotas radiofrekvenču joslas lietošanas tiesību noteikumi”
Izdoti saskaņā ar Elektronisko sakaru 
likuma 45.panta otro daļu

1. Izdarīt Sabiedrisko pakalpojumu regulēšanas komisijas 2022. gada 4. augusta lēmumā Nr. 1/8 “Ierobežotas radiofrekvenču joslas lietošanas tiesību noteikumi” (Latvijas Vēstnesis, 2022, Nr. 153) šādus grozījumus:
1.1. papildināt 16. punktu ar teikumu šādā redakcijā:
[bookmark: _Hlk234489858]“Ja nepieciešams vienādot ierobežotas radiofrekvenču joslas lietošanas tiesību termiņus, Regulators var pagarināt šo tiesību termiņu ilgāk par 10 gadiem.”

1.2. izteikt V nodaļu šādā redakcijā: 

“V. Noslēguma jautājumi
[bookmark: p16][bookmark: p-1124153]17. Atzīt par spēku zaudējušu Sabiedrisko pakalpojumu regulēšanas komisijas 2011.gada 16.jūnija lēmumu Nr.1/7 “Noteikumi par radiofrekvenču spektra lietošanas tiesībām” (Latvijas Vēstnesis, 2011, 97.nr.; 2013, 122.nr.; 2018, 154.nr.).
[bookmark: p17][bookmark: p-1124154]18. Noteikumi stājas spēkā nākamajā dienā pēc to publicēšanas oficiālajā izdevumā “Latvijas Vēstnesis”.” 

2. Lēmums stājas spēkā nākamajā dienā pēc tā publicēšanas oficiālajā izdevumā “Latvijas Vēstnesis”.

